## Rješenje kojim se Ani Murgić oduzima odobrenje za rad brokera

### NN 129/2009 (28.10.2009.), Rješenje kojim se Ani Murgić oduzima odobrenje za rad brokera

129 28.10.2009 Rješenje kojim se Ani Murgić oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

3183

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Ani Murgić iz Zagreba, Ive Tijardovića 16, za rad brokera, na sjednici održanoj 22. listopada 2009. godine donijela je

RJEŠENJE

1. Ani Murgić iz Zagreba, Ive Tijardovića 16, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 316.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 26. svibnja 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja Ani Murgić iz Zagreba, Ive Tijardovića 16, za rad brokera.

Nakon izvršenog uvida u predmete Agencije klasa: UP/I-451-04/07-07/91 i klasa: 451-04/09-17/45, utvrđeno je sljedeće:

Rješenjem Agencije, klasa: UP/I-451-04/07-07/91, urbroj: 326-111/07-4, od 20. rujna 2007. godine, Ani Murgić, zaposlenici investicijskog društva Momentum brokeri d.o.o., Zagreb (dalje: Društvo), izdana je na neodređeno vrijeme dozvola za obavljanje poslova brokera.

Budući da je u predmetu Agencije klasa: 451-04/09-17/45, Društvo 20. travnja 2009. godine obavijestilo Agenciju da je Ani Murgić prestao radni odnos u Društvu, to je imenovanoj bio zaključkom Agencije, klasa: UP/I-451-04/09-07/20, od 4. lipnja 2009. godine određen rok od 3 (tri) mjeseca za dostavu dokaza da je zaposlena u investicijskom društvu na poslovima brokera.

Dostava predmetnog zaključka izvršena je sukladno odredbi članka 86. i članka 87. stavak 2. Zakona o općem upravnom postupku (»Narodne novine« broj 53/91 i 103/96), s obzirom da je predmetni zaključak vraćen u Agenciju s oznakom »obaviješten, nije podigao pošiljku«, nakon dostava 10. i 13. srpnja 2009. godine.

Ana Murgić nije u roku od 3 mjeseca (do 13. listopada 2009. godine), a niti naknadno, Agenciji dostavila dokaz o zaposlenju u drugom investicijskom društvu, odnosno kreditnoj instituciji na poslovima brokera.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

Slijedom izloženog, a s obzirom da Ana Murgić više ne ispunjava uvjete na temelju kojih joj je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrjeci ovog rješenja, dakle oduzeti joj odobrenje za rad brokera i provesti upis oduzimanja odobrenja u Registru brokera koji vodi Agencija, s danom upisa 22. listopada 2009. godine, pod rednim brojem 316.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-07/20

Urbroj: 326-111/09-2

Zagreb, 22. listopada 2009.

Zamjenik
Predsjednik Uprave
Ivo Šulenta, v. r.

Rješenje, NN 129/2009-3183